Etter vinterøvelsen: Forsvarstopp frykter bråstopp
Den store Nato-øvelsen i nord har vært kostbar for Forsvaret.  Uten raskt påfyll av nye penger fra regjeringen, er det frykt for bråstopp i øvingsaktiviteten resten av året. De siste ukene har 20 000 soldater fra Norge og andre Nato-land trent på å slå tilbake en tenkt russisk invasjon i Finnmark. Øvelsen «Nordic Response» har vært et kjempestort løft for hele Forsvaret.  Men øvelsen har også kostet, i form av godtgjørelser til befal og mannskaper, og alle andre kostnader med å flytte så store styrker til øvingsområdene. Lite penger igjen  VG har snakket med toppoffiserer både i Hæren, i Luftforsvaret og i Sjøforsvaret under øvelsen.  De beskriver samme utfordring for alle forsvarsgrenene:  Etter øvelsen er det lite penger igjen på 2024-budsjettene til øvingsaktivitet – selv om det er ni måneder igjen av året.  – Hvis det ikke kommer en vesentlig  økning av forsvarsbudsjettet i revidert budsjett i mai, vil det bli en bråstopp i aktiviteten i Forsvaret, sier Torbjørn Bongo til VG. Han er forbundsleder i LO-tilknyttede NOF, Norges offisers- og spesialistforbund. Skal over to prosent  Regjeringen har nå lovet store penger til Forsvaret allerede i år, når det reviderte satsbudsjettet skal behandles i Stortinget før sommeren.  Statsminister Jonas Gahr Støre (Ap) sa torsdag at Norge allerede fra 1. juli skal nå  Nato-målet om to prosent av BNP til forsvar.  Ifølge Natos ferske statistikk brukte Norge 1,8 prosent av BNP til forsvarsutgifter i fjor.  Minst fem milliarder mer  For å nå to prosent-målet i andre halvår i 2024, viser et enkelt regnestykke at regjeringen må øke forsvarsbudsjettet med minst fem milliarder kroner, i revidert budsjett i mai.   Regnestykket tar utgangspunkt i at Norges BNP var 5 129 milliarder kroner i fjor, og at 92 milliarder ble brukt på forsvar i 2023. –  Signalet som regjeringen kom med om styrking av forsvarsbudsjettet er bra og viktig, men også høyst påkrevd, sier Bongo.   – Det viktigste nå er at forsvarsgrenene får vite hva slags aktivitetsnivå de kan planlegge for resten av året. Allerede i januar ble vi gjort kjent med mulige kutt i aktivitet. Men i den sikkerhetspolitiske situasjonen vi står i,  er forventningene høye, samtidig som oppdragene står i kø, legger han til. Vil øve mer  Stortingets utenriks- og forsvarskomite var denne uken i Nord-Norge. Venstre-leder Guri Melby sier at hun hørte det samme fra innsiden av Forsvaret: – Jeg har møtt soldater og befal som er veldig offensive, og som beskriver behovet for å satse i en ny sikkerhetssituasjon. De melder tydelig at de trenger mer penger for å øve mer, og at det er et stort potensiale i dagens forsvar for å yte mer, sier Melby til VG. – Det er derfor bra at det kommer mer penger til forsvar i revidert budsjett, legger hun til.  Støre: Øving får prioritet  På VGs spørsmål kommer statsminister Jonas Gahr Støre (Ap) med en antydning at øvingsbudsjettene vil få påfyll i mai: –  Øving er en del av det vi ønsker å prioritere - mer aktivitet og mer seiling. Det er et av områdene vi vil satse på i revidert budsjett, sier statsministeren til VG.  Verken Støre eller forsvarsminister Bjørn Arild Gram (Sp) vil avsløre hvor mye mer til Forsvaret som regjeringen vil foreslå  i revidert budsjett.  – Dette får vi komme tilbake til, sier forsvarsministeren til VG. – Men det vil vel ikke være overraskende at med en så stor øvelse i Norge, har vi konsentrert ressurser til å gjennomføre den, sier han.
Nato-øvelsen «Nordic Response» i Finnmark har vært kostbar for det norske Forsvaret. Forbundsleder Torbjørn Bongo frykter det vil bli en bråstopp i aktiviteten i Forsvaret, hvis det ikke tilføres mer penger.  Regjeringen  har varslet at Norge skal nå Natos to prosent-mål i 2024, og har lovet betydelige summer til Forsvaret i det reviderte statsbudsjettet som skal behandles i Stortinget før sommeren. 